Емил Коралов
Емил Дончев Станчев, по-известен под псевдонима Емил Коралов, е български писател, дебютирал с драматични романи през 30-те години на XX век и достигнал най-високо признание за романите „Нова летопис“ и „Чинарите зашумяха“.

Биография 
Емил Коралов е роден в семейството на учителя литератор и читалищен деец Дончо Станчев-Лъчезаров и учителката Донка Станчева. Завършва гимназия във Враца и немска филология в Софийския университет.

От 1933 г. до 1947 г. заедно с брат си Лъчезар Станчев е издател и редактор на популярния вестник с библиотека „Весела дружина“, където публикува първите български фантастични романи за деца и юноши (основни герои са Жари и Морското момиче, и техните летящи столчета в Страната на слънцето).

След това работи в издателство „Народна младеж“ (1947 г. – 1966 г.) заедно с Ангел Каралийчев и Никола Фурнаджиев.

Признание и награди 
На 24 години Коралов става носител на наградата на Министерството на народното просвещение за романа си „Великата жажда“.

Носител е на Димитровска награда от 1952 г.

Личен живот 
Първата му съпруга е Милка Петрова-Коралова, учителка по френски език, завършила Сорбоната в Париж, авторка на приключенския роман за юноши „Сама по света“. Заедно с нея издава дълги години вестника за деца „Весела дружина“. Имат трима синове: Ясен, Андрей и Любомир.

Вторият му брак е с известната оперна певица Иванка Митева, от която има дъщеря Емилия. Емилия Коралова-Стоева се занимава с теория и критика на художествения превод.

Библиография 
 Информацията в този раздел подлежи на допълване.

 „Нова летопис“ – 1953 г.
 „Чинарите зашумяха“ – 1965 г.
 „Септемврийци – 1923 г.“ – 1945 г.
 „Дъщерята на партизанина“ – 1948 г.
 „Великата жажда“ – 1930 г.
 „Непримиримите“ – 1938 г.
 „Край Марица“ – 1952 г.
 „Отражения в Марица“ – 1968 г.
 „Каблешково гори“ – 1949 г.
 „Малкият въстаник“ – 1960 г.
 „Тези, които обичаме“ – 1961 г.

Външни препратки 
 Емил Коралов в БГ-Фантастика
 
 От и за Емил Коралов в Своден каталог НАБИС – национален каталог на академичните библиотеки в България
 Емил Коралов в Литературен свят
 Галина Минчева, „Наследниците на Емил Коралов са хора на словото“, в. „Сега“, 17 ноември 2001

Български писатели
Български детски писатели
Български романисти
Български мемоаристи
Носители на Димитровска награда
Български издатели на вестници
Възпитаници на Софийския университет
Хора от област Монтана
Починали в София
Погребани в Централните софийски гробища